title: Komisjoni rakendusmäärus (EL) nr 1049/2014, 30. juuli 2014 , teavitamise ja avalikustamise meetmete tehniliste omaduste kohta vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted

text:
               7.10.2014

               ET

               Euroopa Liidu Teataja

               L 291/9

         KOMISJONI RAKENDUSMÄÄRUS (EL) nr 1049/2014,
   30. juuli 2014,
   teavitamise ja avalikustamise meetmete tehniliste omaduste kohta vastavalt Euroopa Parlamendi ja nõukogu määrusele (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted, (1) eriti selle artikli 53 lõiget 5,
   ning arvestades järgmist:

               (1)

               Määruses (EL) nr 514/2014 sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi rakendamise suhtes kohaldatavad üldsätted.

               (2)

               Selleks et liidu rolli rahastamisprogrammides teadvustataks laiemalt, tuleb tagada liidu rahalise toetuse nähtavus. Seega peaksid teavitamise ja avalikustamise meetmed sisaldama konkreetset viidet liidu osalemisele, sealhulgas liidu embleemi. Ühtsuse huvides tuleks liidu embleemi kasutada standardsel kujul.

               (3)

               Määrus (EL) nr 514/2014 ja seega ka käesolev määrus on Ühendkuningriigi ja Iirimaa suhtes siduvad.

               (4)

               Määrus (EL) nr 514/2014 ja käesolev määrus ei ole Taani suhtes siduvad.

               (5)

               Selleks et käesolevas määruses sätestatud meetmeid oleks võimalik viivitamata kohaldada ja et riiklike programmide heakskiitmine ei viibiks, peaks käesolev määrus jõustuma järgmisel päeval pärast selle avaldamist Euroopa Liidu Teatajas.

               (6)

               Käesoleva määrusega ette nähtud meetmed on kooskõlas Varjupaiga-, Rände-, Integratsioonifondi ning Sisejulgeolekufondi komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Teavitamise ja avalikustamise meetmete tehnilised omadused
   Kõik toetusesaajatele, võimalikele toetusesaajatele ja üldsusele suunatud teavitamise ja avalikustamise meetmed peavad sisaldama järgmist:

               a)

               Euroopa Liidu embleem vastavalt lisas sätestatud graafilistele nõuetele ja viide Euroopa Liidule;

               b)

               viide projekti toetavale fondile vastavalt lisas sätestatule;

               c)

               vastutava asutuse märge, milles rõhutatakse Euroopa Liidu toetuse lisaväärtust.

         Väikeste reklaamtoodete puhul punkte a ja c ei kohaldata.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 30. juuli 2014

            Komisjoni nimel

            president

         José Manuel BARROSO

      (1)  ELT L 150, 20.5.2014, lk 112.

      LISA
      EMBLEEMI KÄSITLEVAD JUHISED JA STANDARDVÄRVIDE MÄÄRATLUS, SÜMBOLI TÄHENDUSE KIRJELDUS
      Kaksteist kuldset tähte moodustavad taevassinisel taustal ringi, mis sümboliseerib Euroopa rahvaste ühtsust. Tähtede arv on kindlaks määratud: kaksteist on täiuslikkuse ja ühtsuse sümbol.
      Täpsemad üksikasjad ja juhised leiab järgmiselt aadressilt: http://ec.europa.eu/dgs/communication/services/visual_identity/pdf/use-emblem_en.pdf
      1.   HERALDILINE KIRJELDUS
      Taevassinisel taustal on ring kaheteistkümnest kuldsest tähest, mille tipud ei puutu kokku.
      2.   GEOMEETRILINE KIRJELDUS
      Embleem on sinine ristkülikukujuline lipp, mille laius on poolteist korda lipu kõrgus. Lipu keskel asub kaksteist võrdsete vahedega kuldset tähte, mis moodustavad mõttelise ringjoone, mille keskpunkt asub ristküliku diagonaalide ristumiskohas. Ringi raadius on 1/3 lipu kõrgusest. Igal tähel on viis tippu, mis asuvad mõttelise ringi piirjoonel, selle ringi raadius on üks kaheksateistkümnendik lipu kõrgusest. Kõik tähed on püstiasendis, st üks nurk on vertikaalselt suunaga üles ning kahe külgmise nurga tippude vahele tõmmatud sirge asetseb lipumastiga risti. Ring on moodustatud nii, et iga täht vastab ühele täistunnile kella numbrilaual. Tähtede arv on muutumatu.
      3.   VÄRVIDE KASUTAMINE
      Embleemi värvid on järgmised:

                  PANTONE REFLEX BLUE — ristküliku pind

                  PANTONE YELLOW — tähekesed

            Neljavärvitrükk
      Kui kasutatakse neljavärvitrükki, tuleb kahe standardvärvi saamiseks kasutada neljavärviprotsessi nelja värvi.
      PANTONE YELLOW saadakse 100-protsendilise „Process Yellow” kasutamise teel.
      PANTONE REFLEX BLUE saadakse, segades 100-protsendilist „Process Cyan'i” ja 80-protsendilist „Process Magenta't”.
      4.   INTERNET
      PANTONE REFLEX BLUE vastab värvipaleti värvile RGB:0/0/153 (kuueteistkümnendiksüsteemis: 003399) ja PANTONE YELLOW vastab värvipaleti värvile RGB:255/204/0 (kuueteistkümnendiksüsteemis: FFCC00).
      5.   MUSTVALGE TRÜKK
      Kasutades ainult musta värvi, trükitakse ristküliku raam ja tähed valgele taustale mustana.
      Kasutades ainult sinist värvi (Reflex Blue), trükitakse kogu taust sinine ja tähed valgena negatiivis.
      6.   EMBLEEMI PAIGUTAMINE VÄRVILISELE TAUSTALE
      Kui ei saa värvilisest taustast loobuda, tuleb ristküliku ümber trükkida valge piirjoon laiusega 1/25 ristküliku kõrgusest.
      7.   ELi TOETUST KÄSITLEVA TEKSTI KASUTAMINE

         Põhireeglid

      ELi embleemi minimaalne kõrgus on 1 cm.
      Euroopa Liidu nimi peab olema alati täielikult välja kirjutatud.
      ELi embleemiga koos võib kasutada kõiki järgmisi kirjatüüpe: Arial, Calibri, Garamond, Trebuchet, Tahoma ja Verdana.
      Kaldkirja, allajoonitud teksti ja teisi teksti esiletõstmise viise ei tohi kasutada.

                  —

                  Teksti paigutamist ELi embleemi suhtes ei ole täpselt kindlaks määratud, aga tekst ei tohi mingil juhul embleemiga kattuda.

                  —

                  Kasutatava kirjatüübi suurus peab olema vastavuses embleemi suurusega.

                  —

                  Kirjatüübi värv peab olema vastavalt taustale kas Reflex Blue (sama värvi mis ELi lipp), must või valge.